Jussi Fredriksson

**Jussi Fredriksson** (s. 20. maaliskuuta 1980 Turku) on suomalainen jazzpianisti, rumpali, säveltäjä ja tuottaja. Hän on julkaissut kahdeksan omista sävellyksistään koostuvaa albumia, joista ensimmäinen *Busy Turtles* ilmestyi vuonna 2009. Fredrikssonin sävellystuotanto ulottuu akustisesta ilmaisusta sähköisiin kokoonpanoihin, ja musiikillisen ilmaisun välineinä toimivat pianon lisäksi syntetisaattorit, vintage-sähköpianot sekä rummut.

## Musiikillinen ura

Fredriksson aloitti soittamisen 5-vuotiaana. Hänen pitkäaikaisin kokoonpanonsa on akustinen pianotrio Jussi Fredriksson Trio, joka on julkaissut yhteensä kolme kansainvälisesti kiiteltyä albumia: *?* (Fredriksson Music 2016), *!* (Fredriksson Music 2018) ja *Archipelago Sea Tales* (Flame Jazz Records 2021). Rumpalina hänen taiteellinen työskentelynsä keskittyy pääosin alter ego Fredatorin tuotantoon, jota voidaan kuulla albumeilla *Bad Jazz* (Suomen Musiikki, 2010), *Rebirth of the Bad* (Suomen Musiikki 2012) sekä Freezer-yhtyeen albumilla *Icebreaker* (Flame Jazz Records 2023). Fredriksson on vuosien varrella konsertoinut Suomessa ja ulkomailla useiden artistien ja yhtyeiden kanssa.

Fredriksson pyörittää levy-yhtiötä Flame Jazz Records sekä elävän musiikin esittämiseen keskittyvää Jazz City Turku -organisaatiota. Fredrikssonin ura promoottorina käynnistyi Turku 2011 Euroopan kulttuuripääkaupunki -vuoden Flame Jazz -hankkeen myötä. Vuodesta 2012 alkaen hän on järjestänyt kahdesti vuodessa Flame Jazz Cruise -risteilyä Turusta Tukholmaan. Vuonna 2020 Fredriksson perusti Saaristomeren alueen jazzfestivaalien verkoston Archipelago Sea Jazz, johon kuuluvat Baltic Jazz, Korpo Sea Jazz, Turku Sea Jazz sekä Åland Sea Jazz. Hänen johtamia yhteisöjä on palkittu Finland Festivalsin vuoden festivaali -tunnustuksella sekä Yleisradion Varjo-Yrjö -palkinnolla. Jazz City Turku hyväksyttiin vuonna 2021 opetus- ja kulttuuriministeriön valtionosuuden piiriin ensimmäisenä jazzmusiikin tuotantoalustana. 

Suomen Jazzliiton toimintaan ja kehittämiseen Fredriksson osallistui hallituksen jäsenenä vuosien 2012–2022 ajan. Jazzliiton vuosien aikana luotiin Jazz Finland -brändi, jonka alle rakentui konserttikalenteri sekä suomalaisen jazzin tietokanta, kansainvälinen showcase-festivaali sekä elävän musiikin rahoitustyökalu. Fredriksson toimi myös Suomen Muusikkojen liiton hallituksen jäsenenä vuosina 2022-2024. 

## Poliittinen ura

Fredriksson toimi Turun kaupunginvaltuuston varajäsenenä sekä kulttuurilautakunnan jäsenenä vuosien 2017–2025 ajan.

## Koulutus

Fredriksson on opiskellut Taideyliopiston Sibelius-akatemian jazzmusiikin aineryhmässä sekä Miamin yliopistossa. Hän valmistui musiikin maisteriksi vuonna 2011 ja aloitti musiikin tohtorin opinnot vuonna 2013.

## Palkintoja

Fredriksson on vuosien varrella palkittu muun muassa Suomi-palkinnolla, Muusikkojen liiton tunnustuspalkinnolla, Varsinais-Suomen liiton Aurora-palkinnolla ja Turku Jazz Festivalin vuoden artistin palkinnolla. Fredriksson valittiin Korpo Sea Jazz -festivaalin taiteelliseksi johtajaksi vuonna 2011. Freezer-yhtyeen debyyttialbumi *Icebreaker* oli vuoden 2023 Jazz-Emma -ehdokas. Fredriksson oli mukana voittamassa vuoden 2005 Nordic Jazz Comets -kilpailun Suomen finaalia.

## Levytyksiä

* Reactor-5: *Leisure Music* (Suomen Musiikki, 2008)
* *Busy Turtles* (Fredriksson Music, 2009)
* Fredator: *Bad Jazz* (Suomen Musiikki, 2010)
* Erik Lindström Awardees: *Eric´s Tunes* (Finnish Jazz & Pop Archive, 2011)
* *Tidewaters* (Fredriksson Music, 2011)
* *Jazz Wars* (Fredriksson Music, 2012)
* Fredator: *Rebirth of the Bad* (Suomen Musiikki, 2012)
* D-Booster: *D-Isco* (CU Records 2013)
* Jussi Fredriksson Trio: *?* (Fredriksson Music, 2014)
* Koko Jazz Orchestra: *Presenting the Music of Jussi Lehtonen and Jussi Fredriksson* (Fredriksson Music, 2014)
* Aura Flow: *You´ll Hear From Me* (Fredriksson Music 2014)
* Nassaun Fasaani: *Return* (Fredriksson Music, 2014)
* Aura Flow: *Dynamo* (Fredriksson Music 2016)
* Flame Jazz Messengers: *Port Arthur* (Fredriksson Music, 2016)
* Jussi Fredriksson Trio: *!* (Fredriksson Music, 2017)
* Pope Puolitaival: *Northern Resonance* (Flame Jazz Records, 2019)
* Jussi Fredriksson Trio: *Archipelago Sea Tales* (Flame Jazz Records, 2021)
* Mika Kallio: *Gong Odyssey* (Eclipse Music, 2022)
* Freezer: *Icebreaker* (Flame Jazz Records, 2023)

## Lähteet